Grabar Kitarović uputila sućut kraljici: Ovo je strašan zločin

Predsjednica u poruci sućuti kaže kako ju je duboko potresla vijest o okrutnom napadu koji se dogodio na koncertu u Manchesteru i stradanje nevinih ljudi

<p>Hrvatska predsjednica <strong>Kolinda Grabar Kitarović </strong>uputila je sućut britanskoj kraljici Elizabeti II. povodom napada u Manchesteru koji je nazvala nepojmljivim i bezumnim nasiljem.</p><p>Predsjednica u poruci sućuti kaže kako ju je duboko potresla vijest o okrutnom napadu koji se dogodio na koncertu u Manchesteru i stradanje nevinih ljudi.</p><p>"Ovaj čin nepojmljivog nasilja nad nevinim ljudima, koji se dogodio na koncertu na kojem se nalazio veliki broj mladih ljudi, kao i roditelja s djecom, strašan je zločin. Republika Hrvatska i ja osobno najoštrije osuđujemo ovo bezumno nasilje te ostajemo odlučni u zajedničkoj borbi protiv svakog oblika terorizma", poručila je hrvatska predsjednica.</p><p>"U ovim teškim trenucima za Vašu zemlju, molim Vas, Vaše Veličanstvo, prenesite izraze naše sućuti i solidarnosti obiteljima stradalih, kao i svim građanima Vaše države. Želimo brz oporavak ozlijeđenima te snagu i hrabrost britanskom narodu kako bi prebrodili posljedice ovog stravičnog zločina", stoji u poruci.</p><p>Najmanje 22 ljudi poginulo je u napadu bombaša samoubojice, a 59 ih je ozlijeđeno u ponedjeljak navečer u Manchester Areni, među kojima puno djece i mladih.</p><p>Napadač, koji je djelovao sam i također je poginuo u napadu, aktivirao je bombu kućne radinosti u predvorju dvorane oko 22,30 sati, neposredno nakon završetka koncerta američke pjevačice Ariane Grande.</p>